خايف تخلص الدني ونحنا بعدنا نايمين عتخت الطائفية ومنتغطى بالدين خايف تخلص الدني غرقانين ببحر الكذب نعلن ولاء الوطن ونحنا ولائنا للحزب خايف تخلص الدني ونحنا بالاسم احرار عم ننقسم لكتائب وعم ننجرف بالتيار حب الوطن ما اكتمل والعمال بلا عمل والكتلة الوحدة كتل وعم نفتش عأمل والتوحيد صفا وحدات والآخر ما منتقبل والقوة صفت قوات وعم بيضيع المستقبل خايف تخلص والظلم اخد حقوقنا وماردّا والناس الحد الزعيم ما تلاقي حدا حدّا يا شعوب النوم اشتراكي طولتي كتير النومة يلا قومي كفاكي صارت بتحرز القومي خايف تخلص الدني ما اعرف ليلي من نهاري لا عدوي من جاري ولا يميني ويساري خايف تخلص الدني ويا وطني منستحي فيك ان سألوني انت مين بقلن شيعي او كاتوليك سني درزي ماروني ارمني او سرياني اوتوذوكسي بروتستانت علوي او علماني بعرّف عن حالي بطايفة وبنسى قلن لبناني خايف تخلص الدني ونحنا بعد مش فاهمين انو الانسان انسان بغض النظر هوي مين ما حدا نقا شكلو ولا حدا نقّا مينو ولا حدا نقا لونو ولا طايفتو ولا دينو عشو بعدنا مختلفين مقسمين مشرذمين وتحت عيون الشمتانين منتدبح بإسم الدين خايف تخلص الدني ووطني زغير تعبان من ولادو المقسومين مع فلان وفليتان وبسمع صوتك يا جدي عم بيوشوشني بحنان يمكن تخلص الدني وما بتخلص قصة لبنان ومتل ما قلي جدي بهاك القصة من زمان يمكن تخلص الدني لكن ما بيخلص لبنان